Hurrikaani-Loimaa

Hurrikaani-Loimaa on loimaalainen  miesten huippulentopalloon keskittyvä seura. Hurrikaani on pelannut yhtäjaksoisesti Suomen korkeimmalla sarjatasolla, nykyisessä Mestaruusliigassa, vuodesta 2007 lähtien ja voittanut kertaalleen Suomen mestaruuden. Hurrikaani juhli SM-kultaa kaudella 2023-2024. SM-hopealla se on ollut viidesti ja SM-pronssilla kolmesti. Lentopallon Suomen cupin mestaruuden Hurrikaani valloitti ensimmäisen kerran vuonna tammikuussa 2026 pelatussa finaalissa. Ennen Suomen Cupin mestaruutta Hurrikaani oli sijoittunut viisi kertaa hopealle.

 SM-liigahistoria 

 Ensimmäiset liigakaudet 

Ennen historiansa ensimmäistä SM-liigakautta, joukkue vaihtoi nimensä Loimijoen Hurrikaanista Hurrikaani-Loimaaksi, koska joukkue oli keskittynyt viimeiset kaudet pelkästään Loimaaseen.

Hurrikaanin joukkue lähti historiansa ensimmäiseen SM-liigakauteen tavoitteenaan pudotuspelit ja sarjapaikan säilyttäminen ilman karsintoja. Joukkueessa pelasivat 2007–2008 kauden alussa muun muassa kaksi etelä-amerikkalaista vahvistusta: venezuelalainen Renzo Sanchez ja brasilialainen Pedro olivat joukkueen ulkomaanvahvistukset kauden alussa. Hurrikaani hankki kuitenkin jo neljännen liigapelinsä jälkeen joukkueeseen lisää ulkomaanvahvistuksia Yhdysvalloista. Amerikkalaiset Mark Dusharme ja Dan Kellum pelasivat alkukautensa Tšekissä, kunnes päättivät vaihtaa seuraa. SM-liiga salli tuolloin kentällä kuitenkin yhtä aikaa vain kaksi ulkomaalaista, joten Hurrikaani ei voinut käyttää kaikkia ulkomaanvahvistuksiaan samassa pelissä. Pedron ja Renzo Sanchezin sopimukset purettiin lopulta, ja Hurrikaani jatkoi yhdysvaltalaisvahvistuksilla.

Ulkomaanavut Amerikasta olivat hyvä hankinta Hurrikaanille, sillä joukkue alkoi ottaa voittoja hiljalleen liigassa. Lopulta runkosarja huipentui viimeiseen otteluun, jossa oli panoksena pudotuspelit tai liigakarsinnat Hurrikaanin kohdalta. Hurrikaani pelasi Muuramen Lentopalloa vastaan viimeisen runkosarjan ottelunsa ja otti 3–0 voiton täydessä Loimaan liikuntahallissa ja näin varmisti pudotuspelipaikan. Hurrikaani nousi näin karsintaviivan yläpuolelle ja tiputti samalla Isku-Veikot karsintasarjaan. Pudotuspeleissä Hurrikaani kohtasi jopa mitaleille povatun Mutalan Riennon avauskierroksella. Hurrikaani yllätti täydellisesti Riennon ja eteni sarjanousijana puolivälieriin mestarisuosikki Pielaveden Sampoa vastaan. Puolivälierissä Sampo osoittautui kuitenkin kovemmaksi ja eteni näin välieriin otteluvoitoin 3–0.

Kaudelle 2008–2009 Hurrikaani lähti tavoittelemaan entistä parempaa sijoitusta. Joukkue hankki riveihinsä muun muassa 179 A-maaottelun verran kokemusta omanneen passari Petteri Laurilan sekä yleispelaaja Teemu Tolosen. Hurrikaani ei kuitenkaan saanut suurempaa menestystä kauden aikana. Joukkue kuitenkin paransi edelliskauden seitsemättä sijaansa pykälällä ollen kuudes SM-liigassa.

Kausi 2009–2010 oli pettymys seuralle ja koko joukkueelle. Hurrikaani tippui pudotuspeleistä ja joutui yllättäen liigakarsintoihin. Joukkue pystyi säilyttämään kuitenkin liigapaikkansa, kun se voitti Kokkolan Tiikerit karsintasarjassa otteluvoitoin 3–1. Kaudella 2010–2011 Hurrikaani selviytyi pudotuspeleihin jälleen. Joukkue tippui kuitenkin tulevalle mestarille Perungan Pojille puolivälierissä. Seuralla oli kyseisellä kaudella toistaiseksi sen ehkä nimekkäin pelaajamateriaali liigahistoriansa aikana.

 Mitaliputkessa 

Kaudeksi 2011–2012 Hurrikaani vahvistui merkittävästi: joukkue hankki yleispelaajaksi latvialaisen Aivars Petrusevicsin sekä suomalais-kuubalaisen Jimmy Hernandezin. Muutenkin joukkue vahvistui kesän aikana vahvasti, kun liigapaikkansa menettäneestä Salon Piivolleysta riveihin liittyivät maajoukkuekokemusta omanneet Tuukka Anttila ja Jesse Mäntylä. Hurrikaani voitti lopulta runkosarjan Mestaruusliigassa ennen kauden ennakkosuosikkia VaLePaa. Puolivälieräsarjassa Hurrikaani kaatoi paikallisvastustajansa Raision Loimun otteluvoitoin 3–1 edeten historiansa ensimmäistä kertaa välieriin. Välieräsarjassa joukkue kaatoi Pielaveden Sammon samoin lukemin kuin Loimun ja eteni historiansa ensimmäistä kertaa finaaleihin. Finaaleissa VaLePa oli tiukasti vahvempi otteluvoitoin 3–4. Hurrikaani kärsi tiukan tappion ratkaisufinaalissa erin 2–3. SM-hopea oli seurahistorian ensimmäinen. Joukkueen valmensi hopealle monivuotisen valmennusyhteistyön päätteeksi Ville Kakko, joka päätti kauteensa valmentajauransa toistaiseksi.

Kaudella 2012–2013 Hurrikaania valmensi Ismo Tuominen. Joukkue pysyi lähes samanlaisena kuin edellisellä kaudella hopeaa saavuttanut joukkue. Vahvistuksia Hurrikaani hankki useita: Antti Poikela ja Eerik Jago Italiasta sekä Matti Oivanen Venäjän Superliigasta. Joukkue sijoittui runkosarjassa toiseksi Vammalan Lentopallon jälkeen ja saavutti SM-hopeaa hävittyään loppuottelusarjan Kokkolan Tiikereille otteluvoitoin 2–4.

Kaudella 2013–2014 Hurrikaani sijoittui runkosarjassa kolmanneksi ja saavutti pronssia voitettuaan pronssiotteluissa Pielaveden Sammon otteluvoitoin 2–0.

Kaudella 2014–2015 Hurrikaani sijoittui runkosarjassa neljänneksi mutta ylsi loppuotteluihin, joissa se hävisi Kokkolan Tiikereille otteluvoitoin 0–4. Hurrikaanin pelaajista Matti Oivanen valittiin tähdistökentälliseen.

Kaudella 2015–2016 Hurrikaani sijoittui runkosarjassa kolmanneksi ja saavutti SM-pronssia voittamalla pronssiotteluissa LEKA Volleyn otteluvoitoin 2–0. Hurrikaanin pelaajista Mohamed Alhachdadi ja Konstantin Shumov valittiin tähdistökentälliseen.

Kaudella 2016–2017 Hurrikaani voitti runkosarjan tasapisteissä Vammalan Lentopallon kanssa. Nämä kaksi joukkuetta kohtasivat loppuotteluissa, jotka Vammala voitti otteluvoitoin 4–0. Hurrikaanin pelaajista Matti Oivanen valittiin tähdistökentälliseen.

Kaudella 2017–2018 Hurrikaani sijoittui runkosarjassa neljänneksi mutta ylsi jälleen loppuotteluihin, joissa se hävisi Vammalan Lentopallolle otteluvoitoin 0–4. Hurrikaanin pelaajista Antti Ropponen valittiin tähdistökentälliseen.

Kaudella 2018–2019 Hurrikaani voitti uuden päävalmentajansa Jussi Heinon johdolla runkosarjan yhden pisteen erolla Vammalan Lentopalloon. Loimaalaiset hävisivät kuitenkin välierissä oululaisseura Ettalle ja jäivät pronssiotteluihin, joissa he jatkoivat mitaliputkeaan voittamalla Savo Volleyn otteluvoitoin 2–0. Hurrikaanin pelaajista Antti Ropponen ja Matti Oivanen valittiin tähdistökentälliseen.

Mestaruussarjakausi 2019–2020 keskeytettiin maaliskuussa koronavirusepidemian vuoksi eikä mitaleita jaettu. Hurrikaani johti tuossa vaiheessa runkosarjaa. Hurrikaanin pelaajista Sakari Mäkinen ja Antti Ropponen valittiin tähdistökentälliseen.

 Heikompien vuosien kautta mestariksi 
pienoiskuva|Hurrikaani-Loimaa juhlii miesten Suomen cupin voittoa tammikuussa 2026.
Kaudella 2020–2021 Hurrikaani sijoittui runkosarjassa kolmanneksi mutta hävisi puolivälierissä Vantaa Ducksille.

Kaudella 2021–2022 Hurrikaani sijoittui runkosarjassa viidenneksi, ja lopullinen sijoitus oli neljäs, kun joukkue hävisi pronssiotteluissa Akaa-Volleylle otteluvoitoin 1–2. Nuori Luka Marttila valittiin kauden läpimurtopelaajaksi, mutta hän siirtyi syksyllä 2022 Italiaan.

Kaudella 2022–2023 Hurrikaani ei yltänyt mitalipeleihin. Päävalmentaja Jussi Heino ja kroatialainen apuvalmentaja Inoslav Krnic erotettiin vähän ennen joulua.

Hurrikaani voitti ensimmäisen Suomen-mestaruutensa kaudella 2023–2024. Se voitti loppuottelusarjassa Akaa-Volleyn suoraan neljässä ottelussa. Mestarijoukkuetta valmensi Olli Kuoksa, ja sen tärkeimpiä pelaajia olivat passari Santeri Välimaa, hakkuri Eetu Häyrinen, keskitorjujat Miika Haapaniemi ja Daenan Gyimah, yleispelaajat Greg Petty ja Väinö Rahko sekä libero Troy Gooch.

 Katso myös 
 Lentopallon Mestaruusliiga

 Lähteet 

 Aiheesta muualla 
 Hurrikaani-Loimaan kotisivut

Luokka:Suomalaiset lentopalloseurat
Luokka:Loimaalaiset urheiluseurat
Luokka:Vuonna 2007 perustetut urheiluseurat